As luengas chermanicas septentrionals son una d'as tres brancas d'as luengas chermanicas, una subfamilia d'as luengas indo-europeas, chunto con as luengas chermanicas occidentals  y as extintas luengas chermanicas orientals. Por un regular se conoixe tamién a iste grupo con o nombre de luengas nordicas u norrenas, una traducción dreita d'o termin mas común emplegau en l'ambito escolar y academico en danés, sueco y noruego. En Escandinavia, o termin luengas escandinavas fa referencia especificament a las debantitas tres luengas d'os países d'a peninsula escandinava y ye emplegau alavez comunment ta fer referencia a un subconchunto d'as luengas nordicas, deixando asinas difuera d'ista definición a o feroés y o islandés (asinas como o finlandés y as luengas sami, no relacionadas con as luengas chermanicas). O termin escandinavo ta fer referencia a istas luengas prencipió a emplegar-se en o sieglo XVIII como resultau d'un primerenco movimiento cultural y lingüistico escandinavista, que feba referencia a las chents, culturas y luengas d'os tres países escandinavos y o suyo herencio común.